Diari Oficial de la Generalitat Valenciana


Sumari del DOGV 9931, del 06-09-2024 (2024/8451)

RESOLUCIÓ de 7 d’agost de 2024, per la qual es convoca un programa de capacitació digital en el marc del programa C19.I01.P04, Competències digitals per a la infància (CODI), dirigit a l’alumnat entre 9 i 17 anys de centres docents de titularitat de la Generalitat, dins del Pla de recuperació, transformació i resiliència, per al curs 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9931

Data del DOGV
:   06-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8451

CVE
:   BFOO-D-4288-7518

Data del document
:   07-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * alfabetització digital
    * ensenyament secundari
    * ensenyament primari

En el marc establit per la Constitució Espanyola i tal com indica l’article 53.1 de l’Estatut d’Autonomia, és competència exclusiva de la Generalitat la regulació i administració de l’ensenyança en tota la seua extensió, nivells i graus, modalitats i especialitats, sense perjuí del que disposen l’article 27 de la Constitució Espanyola i les lleis orgàniques que, d’acord amb l’apartat 1 de l’article 81 d’aquella, el despleguen, de les facultats que atribuïx en l’Estat el número 30 de l’apartat 1 de l’article 149 de la Constitució Espanyola, i de l’alta inspecció necessària per a fer-ho complir i garantir-ho.

L’impacte econòmic i social derivat de la crisi sanitària generada per la COVID-19 ha fet necessari impulsar la recuperació i la reactivació de tots els sectors econòmics, així com protegir i crear ocupació. En el Consell Europeu de 21 de juliol de 2020 es va aprovar la posada en marxa de l’Instrument europeu de recuperació, en el desplegament del qual el Parlament i el Consell van dictar el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència (d’ara en avant, MRR), que es finançarà amb el nou fons Next Generation EU.

L’MRR té quatre objectius principals: promoure la cohesió econòmica, social i territorial de la UE; enfortir la resiliència i la capacitat d’ajust dels estats membres; mitigar les repercussions socials i econòmiques de la crisi de la COVID-19, i donar suport a les transicions ecològica i digital. Tots van dirigits a restaurar el potencial de creixement de les economies de la UE, fomentar la creació d’ocupació després de la crisi i promoure el creixement sostenible.

Per a aconseguir estos objectius, cada estat membre ha de dissenyar un pla nacional de recuperació i resiliència que incloga les reformes i els projectes d’inversió necessaris per a aconseguir-los.

El 30 d’abril de 2021 es va publicar en el BOE el contingut de l’Acord del Consell de ministres de 27 d’abril de 2021, en virtut del qual s’aprova el Pla espanyol de recuperació, transformació i resiliència. Este pla es desplega través de deu polítiques palanca, entre elles la número set, «Educació i coneixement, formació continuada i desenrotllament de capacitats». Les anteriors polítiques palanca mencionades integren 30 components o línies d’acció, l’objecte de les quals és articular de manera coherent i complementària les diferents iniciatives tractores prioritàries de reforma estructural, tant de tipus regulador com d’impuls a la inversió per a contribuir a aconseguir els objectius generals del pla. El component 19 és el referit en el Pla nacional de capacitats digitals (digital skills) dins del qual s’enquadra la present actuació. Concretament, el programa C19.I01.P04 de Competències digitals per a la infància (CODI) correspon a la inversió 1, mesura 3 del component 19, Pla nacional de competències digitals, enfocada a competències digitals bàsiques de xiquetes, xiquets i adolescents en risc d’exclusió digital. El programa CODI té com a objectiu la formació en competències digitals bàsiques, en horari no escolar, a xiquetes, xiquets i adolescents. El nombre d’alumnes que ha de formar la Comunitat Valenciana per a complir la fita és de 25.909.

A escala nacional, s’aplicarà la normativa interna aplicable a la gestió, seguiment i control que s’establisca per al Pla de recuperació, transformació i resiliència (d’ara en avant, PRTR). En particular, el Reial Decret llei 36/2020, de 30 de desembre, pel qual s’aproven mesures urgents per a la modernització de l’administració pública i per a l’execució del PRTR.

Així mateix, resulta especialment rellevant l’Orde HFP/1030/2021, de 29 de setembre, per la qual es configura el sistema de gestió del PRTR i l’Orde HFP/1031/2021, de 29 de setembre, per la qual s’establix el procediment i format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del PRTR.

El ple de la Conferència Sectorial d’Infància i Adolescència, celebrat el dia 13 de desembre de 2022, va aprovar i va donar conformitat a l’assumpte denominat «Acord pel qual s’aprova la proposta de distribució territorial, per import de 50 milions d’euros, de fons per a la formació en competències digitals per a xiquetes, xiquets i adolescents en situació de vulnerabilitat, per a les comunitats i ciutats autònomes susceptibles de ser beneficiàries en el marc del programa Competències digitals per a la infància (CODI) del PRTR.

Igualment, s’haurà d’atindre al que establix la modificació de l’acord mencionat, aprovat per Consell de Ministres de 27 de desembre de 2023.

La Llei orgànica 2/2006, de 3 de maig, d’Educació, establix en l’article 81.2, sobre l’escolarització, que en els centres escolars, zones geogràfiques o entorns socials en els quals hi haja una concentració d’alumnat en situació de vulnerabilitat socioeducativa, les administracions educatives desenrotllaran iniciatives per a compensar-ho. A este efecte es podran establir actuacions socioeducatives conjuntes d’àmbit territorial amb les administracions locals i entitats socials, inclosa una atenció especial a l’oferta educativa extraescolar i d’oci educatiu, així com accions d’acompanyament i tutorització amb l’alumnat que es trobe en esta situació i amb les seues famílies.

L’actuació de la formació del programa «Competències digitals per a la infància» (CODI) en els centres educatius públics de la Comunitat Valenciana requerirà la definició de les directrius d’execució i la participació de personal pertanyent al cos de funcionaris docents que facen esta formació al marge de la seua jornada laboral. Cal, per tant, establir els criteris de selecció del personal docent, així com la gratificació pels servicis extraordinaris prestats pel personal responsable de la impartició i de la coordinació de les accions formatives emmarcades dins del programa CODI, de conformitat amb l’article 10.1 del Decret 24/1997, d’11 de febrer, del Govern Valencià, sobre indemnitzacions per raó del servici i gratificacions per servicis extraordinaris, modificat pel Decret 7/2023, de 27 de gener, del Consell, pel qual es modifica l’annex del Decret 24/1997, d’11 de febrer, sobre indemnitzacions per raó de servici i gratificacions per servicis extraordinaris.

En este àmbit, la present resolució té com a objectiu la convocatòria per al desplegament del programa CODI a través de la realització d’accions formatives per a la capacitació digital de l’alumnat de 9 a 17 anys, impartides per personal docent dels centres educatius de titularitat de la Generalitat Valenciana per al compliment dels objectius assenyalats en el component 19 de l’MRR.

Quant al compliment del que disposa l’article 7.4 del Decret 128/2017, de 29 de setembre, del Consell, s’indica que les actuacions previstes en esta resolució no estan subjectes a l’obligació de notificació prèvia a la Comissió Europea, perquè no concorren tots els requisits de l’article 107.1 del Tractat de funcionament de la Unió Europea, atés que la intervenció pública, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.

Així mateix, les actuacions previstes en la present resolució respectaran la normativa mediambiental aplicable (Principi d’absència de mal significatiu o do no significant harm) d’acord amb el que establix el Reglament (UE) núm. 2020/852, del Parlament Europeu i del Consell, de 18 de juny de 2020, i l’etiquetatge climàtic i digital, en observança del que preveuen el PRTR, aprovat per Consell de Ministres el 27 d’abril de 2021 i el Reglament (UE) núm. 2021/241 del Parlament Europeu i del Consell, de 12 de febrer de 2021, pel qual s’establix l’MRR, en totes les fases del disseny i execució dels projectes i de manera individual per a cada actuació.

La Llei 1/2022, de 13 d’abril, de transparència i bon govern de la Comunitat Valenciana, establix en l’article 5 apartat primer que les persones físiques o jurídiques que presten servicis públics, que exercisquen funcions delegades de control o altres tipus de funcions administratives o duguen a terme activitats qualificades de servicis d’interés econòmic general estan obligades a subministrar als subjectes de l’article 3 amb els quals es troben vinculades, amb un requeriment previ, tota la informació necessària per al compliment per aquells de les obligacions previstes en esta llei.

Per tot això, a proposta de la persona titular de la direcció general competent en matèria d’innovació i inclusió educativa, d’acord amb les atribucions que em conferix l’article 28 de la Llei 5/1983, de 30 de desembre, del Consell, així com per l’article 4 del Decret 136/2023 de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, l’article 160 apartats 2 i 4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’Orde 9/2024, de 25 d’abril, de la Conselleria d’Educació, Universitat i Ocupació, per la qual es desplega el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

RESOLC

*Primer. Objecte*

La present resolució té com a objecte efectuar la convocatòria per al desplegament del programa de capacitació digital de l’alumnat entre 9 i 17 anys en el marc del programa «Competències digitals per a la infància» (CODI) del PRTR en el curs 2024-2025.

El programa CODI és un programa d’activitats extraescolars de capacitació digital dirigit a la població escolar, preferentment en situació de vulnerabilitat o escolaritzada en zones rurals, que té com a finalitat la formació en competència digital bàsica o avançada, en horari no escolar, a l’alumnat entre 9 i 17 anys. Esta formació es farà en els centres educatius.

*Segon. Destinataris i requisits de participació*

La present resolució desplega el programa per a centres educatius de titularitat de la Generalitat Valenciana que impartisquen ensenyances d’Educació Primària, d’Educació Secundària Obligatòria, Formació Professional Bàsica, grau mitjà de Formació Professional i/o de Batxillerat durant el curs 2024-2025 i que reunisquen els requisits que s’indiquen a continuació:

1. Aprovació del consell escolar per a participar en el programa CODI durant el curs 2024-2025 i informació de finançar-lo amb fons Next Generation, segons l’annex I.

2. Complir almenys un dels requisits següents:

a) Tindre un percentatge mínim del 10 % de l’alumnat vulnerable en l’etapa de Primària, en l’etapa d’ESO i/o en l’etapa de Batxillerat. S’entén per alumnat vulnerable l’alumnat amb necessitats de compensació de les desigualtats (NCD) i l’alumnat amb necessitats específiques de suport educatiu (NEAE) de les etapes susceptibles de rebre ajudes.

b) Ser centres rurals (segons l’índex de referència DEGURBA).

*Tercer. Objectius*

L’objectiu del Programa CODI és contribuir a complir els compromisos assumits per Espanya en el component 19 «Pla nacional de capacitats digitals (digital skills)», del PRTR (C19.I01.P04). Amb això es pretén tancar la bretxa social digital dotant xiquetes i xiquets d’entre 9 i 13 anys de competències digitals bàsiques i iniciar adolescents d’entre 14 i 17 anys en l’ensenyança de competències digitals avançades, per a afavorir la capacitació per a l’ocupabilitat amb perspectiva de gènere.

Estos objectius s’aconseguiran a través d’una programació d’accions formatives que es desenrotllaran en els centres educatius en període extraescolar durant el curs 2024-2025, mitjançant una metodologia activa i basada en les TIC que permetrà compensar les desigualtats i dèficits curriculars de l’alumnat escolaritzat.

*Quart. Finançament de les actuacions que es desenrotllaran*

Les actuacions del programa CODI són finançades per la Unió Europea en el marc del PRTR.

Estes ajudes es finançaran amb càrrec als crèdits del capítol II de la secció, servici, centre gestor i subprograma V7879.44.7622.779L67.2 per un import màxim de 5.363.100,00 euros, destinada als programes de capacitació digital en el marc del programa C19.I01.P04, Competències digitals per a la infància (CODI) per a l’alumnat entre 9 i 17 anys, dins del Pla de recuperació, transformació i resiliència, per a l’exercici de 2024.

Els gastos del programa CODI estan inclosos en els pressupostos de la Generalitat Valenciana de l’exercici 2023 en el capítol II del programa corresponent de l’MRR, segons la Resolució de 5 de desembre de 2023, de la Conselleria d’Hisenda, Economia i Administració Pública, per la qual s’autoritza una generació de crèdits per ingressos finalistes procedents del Ministeri de Joventut i Infància, per un import global de 5.959.000,00 euros, destinats al finançament del programa Competències digitals per a la infància (CODI), en el marc del PRTR (DOGV 9761, 08.01.2024). Així mateix, la correcció d’errades de l’Acord de 12 de març de 2024, del Consell, autoritza la incorporació de crèdits de l’exercici 2023 a 2024, procedents del Pla de recuperació, transformació i resiliència finançat pel Mecanisme europeu de recuperació i resiliència, per un import total de 0.164.411.140,09 euros. (DOGV 9897, 15.03.2024).

*Quint. Característiques del programa*

1. El programa es realitzarà en els centres educatius, serà coordinat pel director/a del centre (o la persona a qui delegue) i serà impartit per personal docent de la Conselleria d’Educació, Cultura, Universitat i Ús de manera presencial en horari i períodes no lectius: extraescolars (abans o després de l’horari lectiu) o en períodes de vacacions escolars.

2. La formació haurà d’efectuar-se en el curs escolar 2024-2025. La persona coordinadora del programa establirà l’horari i els dies en què s’impartiran les sessions formatives del programa.

3. Està dirigit a xiquetes, xiquets i adolescents d’entre 9 i 17 anys que cursen estudis d’Educació Primària, Secundària, Formació Professional Bàsica, grau mitjà de Formació Professional o Batxillerat durant el curs 2024-2025.

4. La formació la impartirà el docent o els docents que hagen sigut seleccionats i designats per la persona que exercisca les funcions de coordinació.

5. Per a desplegar el programa CODI s’usaran els espais i aules que designe la direcció del centre educatiu. El centre educatiu posarà a la disposició del programa les instal·lacions i les aules necessàries per al desenrotllament de la formació en competències digitals del seu alumnat en horari no escolar, així com els mitjans materials per al seu correcte desenrotllament i funcionament.

6. Cada curs o acció formativa tindrà una duració de 32 hores que impartirà de manera presencial un docent en el centre educatiu en horari extraescolar. Addicionalment, l’alumnat disposarà d’una autoformació complementària en línia (58 hores).

7. El nombre mínim d’alumnes de cada grup (acció formativa) serà de 12 i el màxim de 20. En el cas dels centres rurals agrupats (CRA), cada grup (acció formativa) podrà tindre un mínim de 6 alumnes. De manera excepcional, serà la Subdirecció General d’Innovació i Qualitat Educativa qui podrà autoritzar la constitució d’un grup amb un nombre diferent d’alumnes.

8. En funció de l’edat de l’alumnat, es podran organitzar dos línies d’acció formativa, que tindran una duració de 32 hores presencials:

• Línia de formació 1: Curs de formació en competències digitals bàsiques. Dirigit a alumnat de 9 a 13 anys.

A) Línia 1.1 de 9 a 11 anys.

B) Línia 1.2 de 12 anys a 13 anys.

• Línia de formació 2: Curs de formació en competències digitals avançades. Dirigit a alumnat de 14 a 17 anys.

L’edat no és criteri exclusiu ni automàtic per a l’assignació de l’alumnat en les diferents línies formatives. La persona coordinadora del programa serà l’encarregada d’elaborar la llista de l’alumnat participant en la formació que es faça en el seu centre educatiu i establir la línia formativa.

9. En cada centre educatiu es podran organitzar un o més grups de cada acció formativa. El nombre de grups de formació organitzats i impartits en cada centre educatiu haurà de coincidir amb el nombre de grups assignats per part de l’Administració educativa.

10. El Ministeri de Joventut i Infància posarà a la disposició dels docents que impartisquen les accions formatives una plataforma digital amb tots els continguts i material per a la impartició de les accions formatives. Serà obligatori utilitzar la plataforma per a impartir els cursos, així com per a fer la inscripció, seguiment i certificació de l’alumnat.

11. Els continguts del programa hauran de desenrotllar les àrees competencials identificades en el Marc europeu de competències digitals DigComp 2.1 de la Comissió Europea i vincular-se de manera directa amb les àrees competencials identificades en els reials decrets pels quals s’establixen l’ordenació i les ensenyances mínimes d’Educació Primària i d’Educació Secundària.

Estos continguts estaran disponibles en la plataforma digital que el Ministeri de Joventut i Infància posarà a la disposició dels docents formadors.

12. Per a la certificació de l’alumnat es preveuen dos circumstàncies (en cap cas l’alumnat farà cap mena d’examen o control de les habilitats adquirides):

a) El nombre d’hores de formació ha de sumar almenys 30 hores, de les quals 20 han de correspondre a sessions presencials extraescolars amb formador/a.

b) Certificat de participació: el nombre total d’hores de formació ha de sumar almenys 7,5 hores presencials.

*Sext. Coordinació de les accions formatives*

La persona responsable de la direcció del centre educatiu serà designada per part de la Direcció General d’Innovació i Inclusió Educativa com a coordinadora del programa CODI o, si no, la persona a qui esta delegue.

La persona coordinadora haurà de fer les funcions següents:

a) Donar suport al personal docent en les accions d’impuls i dinamització de l’acció formativa per a la captació de l’alumnat.

b) Assistir a les reunions informatives i formatives que siguen proposades o convocades per la Direcció General d’Innovació i Inclusió Educativa.

c) Elaborar la llista de l’alumnat participant en la formació i establir la línia formativa que farà. Rebudes les sol·licituds d’inscripció de l’alumnat (annex X), el coordinador del centre educatiu constituirà els grups per a impartir les accions formatives i comunicarà oficialment a l’alumnat l’admissió en el curs de formació, segons l’annex V.

d) Fer la funció de guarda i custòdia de l’alumnat en el cas d’absència sobrevinguda del personal docent que impartisca la formació.

e) Establir l’horari i els dies en què es duran a terme les sessions formatives del programa.

f) Coordinar els recursos i la logística d’obertura del centre educatiu en l’horari general de centre educatiu per a la correcta realització del programa.

g) Designar el personal docent i nomenar-lo per al desenrotllament de les funcions vinculades amb esta, així com sol·licitar-li, de manera prèvia a l’inici de les funcions, que prenga coneixement d’haver sigut informat del finançament per part del Ministeri de Joventut i Infància i de la Unió Europea – NextGeneration EU, així com de les seues funcions i remuneració com a part del personal adscrit a l’actuació.

h) Omplir i firmar els annexos següents:

Annex II. Designació de personal com a coordinador/a i presa de coneixement del finançament del Ministeri de Joventut i Infància i la Unió Europea-NextGenerationEU

Annex III. Declaració d’absència de conflicte d’interés (DACI)

Annex IV. Declaració de compromís en relació amb l’execució d’actuacions del PRTR

Annex XII. Model de declaració de cessió i tractament de dades en relació amb l’execució d’actuacions del PRTR, Orde HFP/1030/2021

Estos annexos hauran de custodiar-se en el centre educatiu. Quan siguen requerits, hauran d’enviar-se al Servei d’Avaluació i Qualitat Educativa de la Subdirecció General d’Innovació i Qualitat Educativa.

i) Coordinar l’execució de les accions formatives i col·laborar en l’elaboració de la documentació justificativa.

j) Certificar les hores d’impartició que faça el personal docent responsable de l’acció formativa, d’acord amb l’annex IX. Este certificat es farà en el termini màxim de 15 dies després d’acabar l’acció formativa i es remetrà al Servei d’Avaluació i Qualitat Educativa de la Subdirecció General d’Innovació i Qualitat Educativa a través de l’adreça electrònica ifwu@hty.qo

k) Assegurar que es fa la formació del nombre d’accions formatives assignades per l’Administració.

l) Assegurar l’assistència d’un mínim de 12 alumnes per acció formativa assignada amb una assistència mínima de 7,5 hores de sessions presencials. En el cas dels centres rurals associats, l’assistència mínima de 7,5 hores de sessions presencials podrà ser d’un mínim de 6 alumnes per acció formativa assignada. Els centres educatius que tinguen autoritzada la constitució de grups amb menys de 12 alumnes hauran d’assegurar l’assistència mínima de 7,5 hores del nombre d’alumnes autoritzat per la Subdirecció General d’Innovació i Qualitat Educativa.

m) En el cas que un centre educatiu no tinga prou demanda d’alumnat per a constituir les accions formatives assignades segons el mínim d’alumnat establit, la persona coordinadora del centre educatiu haurà de comunicar-ho a través de l’adreça electrònica dmhm@rxv.no. Serà la Subdirecció d’Innovació i Qualitat Educativa l’òrgan que podrà autoritzar una acció formativa amb un nombre inferior a 12 alumnes.

n) Emetre els certificats corresponents a l’alumnat, que estaran disponibles en la plataforma habilitada pel Ministeri de Joventut i Infància.

o) Gestionar les incidències que puguen produir-se en el desenrotllament de la formació del programa.

*Sèptim. Requisits i criteris de selecció del personal docent que impartirà les accions formatives emmarcades dins del programa CODI*

Les accions formatives del programa CODI seran impartides per personal docent en el centre educatiu en horari i períodes no lectius. Esta formació tindrà caràcter presencial.

Per a poder impartir les accions formatives del programa CODI, el personal docent aspirant del centre educatiu haurà de reunir els requisits següents:

Tindre un mínim de 2 anys d’experiència docent.

Pertànyer al cos de funcionaris de carrera o bé ser interí amb vacant en el centre educatiu en el moment de la realització de l’acció formativa.

En cap cas, el coordinador o la coordinadora de les accions formatives podrà impartir estes accions formatives.

La persona que exercisca la coordinació de les accions formatives s’encarregarà de fer la selecció del docent o els docents que impartiran la formació a l’alumnat en competències digitals emmarcades dins del programa CODI, vetlant pel compliment dels requisits establits anteriorment i valorant els mèrits que s’indiquen a continuació d’acord amb el barem següent:

1) Per formar part de la plantilla del centre educatiu en el qual es farà l’acció formativa: 2 punts.

2) Per ser responsable de la coordinació TIC o de la coordinació de l’aula informàtica del centre educatiu en el qual es farà l’acció formativa en el curs actual: 2 punts.

3) Títol oficial relacionat amb la família professional d’Informàtica i Comunicacions, fins a un màxim de 2 punts:

a) Per certificat de professionalitat: 0,5 punts.

b) Per títol de tècnic de grau mitjà o equivalent: 1 punt.

c) Per títol de tècnic de grau superior o equivalent: 1,5 punts.

d) Per títol de grau universitari o equivalent: 2 punts.

4) Per ser professor de secundària de l’especialitat d’Informàtica: 1 punt.

5) En cas que hi haja docents que empaten a punts, se seleccionarà el docent amb més antiguitat en el centre educatiu.

Una vegada realitzada la baremació dels docents aspirants (annex XI), la persona coordinadora distribuirà, en orde de major a menor puntuació, cada acció formativa a un docent, fins a esgotar les accions formatives assignades per centre educatiu. Si el nombre de docents aspirants fora menor al nombre d’accions formatives assignades al centre educatiu, s’assignarà, de major a menor puntuació, una segona acció formativa al docent de més puntuació. Es procedirà de la mateixa manera fins a esgotar el nombre d’accions formatives assignades per centre educatiu. Un docent podrà impartir com a màxim dos accions formatives.

Tota persona seleccionada per a desenrotllar accions formatives del programa CODI haurà d’omplir, per a cada una, una declaració responsable relativa a la no superació dels límits establits per la Llei 53/1984, de 26 de desembre (BOE de 4 de gener de 1985), d’incompatibilitats del personal al servici de les administracions públiques, tant pel que fa al màxim de les retribucions que pot percebre, com al nombre màxim d’hores anuals que pot impartir formació (75 hores) i que s’incorpora com a annex VI. Este annex, una vegada omplit i firmat, haurà de ser enviat, quan siga requerit, al Servei d’Avaluació i Qualitat Educativa de la Subdirecció General d’Innovació i Qualitat Educativa, a fi de poder ser designat per part de la Direcció General d’Innovació i Inclusió Educativa.

Tota persona docent seleccionada per a impartir l’acció formativa haurà de fer la formació per a formadors en la plataforma digital que facilitarà el Ministeri de Joventut i Infància per a obtindre l’habilitació que li permeta impartir el curs a l’alumnat.

*Octau. Funcions del personal docent responsable d’impartir les accions formatives emmarcades dins del programa CODI*

La persona responsable de la impartició de l’acció formativa durà a terme les funcions següents:

a) Impulsar i dinamitzar l’acció formativa per a la captació de l’alumnat (xarrades, cartells, sessions d’orientació, etc.).

b) Assistir a les reunions informatives i formatives que siguen proposades o convocades per la Direcció General d’Innovació i Inclusió Educativa.

c) Fer i superar, abans de l’inici de les accions formatives, el curs de formadors en la plataforma digital habilitada.

d) Omplir i firmar els annexos VI, VII i VIII.

Estos annexos, una vegada omplits i firmats, hauran d’enviar-los la persona coordinadora al Servei d’Avaluació i Qualitat Educativa de la Subdirecció General d’Innovació i Qualitat Educativa, per a poder ser designats per la Direcció General d’Innovació i Inclusió Educativa.

e) Inscriure l’alumnat en l’acció formativa. La inscripció de l’alumnat admés es farà en la plataforma digital habilitada a este efecte.

f) Impartir l’acció formativa de 32 hores presencials, d’acord amb els paràmetres establits, amb la plataforma habilitada. Les accions formatives les impartirà fora del seu horari de permanència en el centre educatiu.

En el cas d’absència sobrevinguda o de baixa d’un curt període temporal, la persona coordinadora establirà un nou calendari i horari per a poder impartir les sessions no impartides.

g) Registrar en la plataforma digital l’assistència (o no assistència) de l’alumnat com a mitjà justificatiu de la seua presencialitat.

h) Orientar i guiar l’alumnat participant en la realització de les activitats, en l’ús dels materials i la utilització de les ferramentes necessàries per a adquirir les capacitats previstes en l’acció formativa, usant diferents tècniques i estratègies didàctiques per a fer més senzilla la comprensió dels recursos formatius.

i) Col·laborar amb l’Administració en l’aportació de dades per a certificar la formació realitzada per l’alumnat participant en la formació, si així és requerit.

j) Aportar al centre educatiu a on presta els servicis com a docent de les accions formatives els justificants i documentació original d’acord amb els models annexos i dins dels terminis establits, i la resta de documentació justificativa requerida per l’Administració educativa.

*Nové. Pagament pel servici extraordinari*

El personal docent que desenrotlle les funcions de docència i de coordinació de les accions formatives del programa CODI rebrà una retribució extraordinària d’acord amb l’article 10.1 del Decret 24/1997, d’11 de febrer, del Govern Valencià, sobre indemnitzacions per raó del servici i gratificacions per servicis extraordinaris, modificat pel Decret 7/2023, de 27 de gener, del Consell, pel qual es modifica l’annex del Decret 24/1997, d’11 de febrer, i d’acord amb el que es menciona a continuació:

a) Docent de l’acció formativa: 1.845,24 euros per cada acció formativa impartida, amb l’obligació d’impartir la formació completa de 32 hores. Finalitzada l’acció formativa, esta gratificació serà abonada al docent en un pagament de 1.845,24 euros per cada acció formativa impartida, una vegada acreditada la realització del servici prestat pel docent per part de la direcció del centre educatiu o de la coordinació de l’acció formativa.

b) Director/a del centre educatiu (o persona a qui delegue) que exercisca la coordinació: 300,00 euros per cada acció formativa en la qual haja de fer faenes de coordinació i gestió. Esta gratificació serà abonada en concepte de «personal col·laborador», i s’abonarà per cada acció formativa executada una vegada presentada la documentació pertinent.

La prestació d’estos servicis no comportarà una altra classe d’indemnització per desplaçament o altres conceptes.

*Dècim. Compromisos i obligacions dels centres educatius*

Els centres educatius es comprometen a:

1. Posar a la disposició del seu alumnat les instal·lacions i les aules necessàries per al desenrotllament de la formació en competències digitals, en horari no escolar, així com els mitjans materials per al seu correcte desenrotllament i funcionament.

2. Oferir el mateix nombre de cursos que accions formatives assignades.

3. Desenrotllar les mesures pertinents per a fomentar la participació del seu alumnat en la formació del programa CODI que es faça en el seu centre educatiu.

4. Assegurar l’assistència d’un mínim de 12 alumnes per acció formativa assignada amb una assistència mínima de 7,5 hores per alumne/a. En el cas dels centres rurals associats, l’assistència mínima de 7,5 hores podrà ser d’un mínim de 6 alumnes per acció formativa assignada. Els centres que tinguen autoritzada la constitució de grup amb menys de 12 alumnes hauran d’assegurar l’assistència mínima de 7,5 hores del nombre d’alumnes autoritzat pel Servei d’Avaluació i Qualitat Educativa.

5. Facilitar tota la documentació sol·licitada per l’administració educativa per al seguiment, justificació i avaluació del programa CODI.

6. Incorporar qualsevol documentació per al seguiment i la justificació del programa requerida per part del Ministeri de Joventut i Infància.

7. Vetlar per l’organització de l’horari en el període en el qual es desenrotlle la formació del programa CODI.

8. Informar el consell escolar del finançament del programa CODI amb els fons Next Generation.

9. Donar difusió al finançament del programa CODI amb els fons Next Generation a través de la col·locació del cartell del programa CODI tant en un lloc visible i de trànsit del centre educatiu com en el seu lloc web. La Conselleria d’Educació, Cultura, Universitats i Ocupació facilitarà als centres educatius seleccionats els logotips i cartelleria per a utilitzar-los.

Com que les convocatòries es financen amb l’MRR, els beneficiaris hauran de complir, a més, les obligacions europees i nacionals aplicables.

*Onzé. Procediment d’assignació*

L’administració educativa assignarà accions formatives als centres educatius que, una vegada complits els requisits i atesos els criteris de selecció, obtinguen la puntuació mínima per a participar en el programa CODI. La puntuació mínima serà aquella que determine que el nombre de centres educatius seleccionats coincidisca amb el nombre d’accions formatives finançades. L’assignació serà com a màxim de 6 accions formatives per als centres educatius seleccionats.

S’assignaran un total de 2.500 accions formatives.

*Dotzé. Criteris de selecció i atorgament*

L’atorgament de les accions formatives als centres educatius participants es farà en règim de concurrència competitiva. A l’efecte d’establir el nombre d’accions formatives en els centres educatius que complisquen els requisits s’obtindrà una puntuació aplicant els criteris següents:

a) Nombre d’alumnes matriculats en el centre educatiu en les etapes susceptibles de rebre ajudes del programa segons l’última actualització de dades. Es rebran 16,66 punts per cada 50 alumnes fins a un màxim de 100 punts. Esta puntuació tindrà una ponderació del 40 %.

b) Ruralitat basada en l’índex DEGURBA (grau d’urbanització). Es rebran 100 punts si el centre educatiu es considera rural. Esta puntuació tindrà una ponderació del 20 %.

c) Percentatge de vulnerabilitat dels centres educatius, entés com el percentatge corresponent a la suma d’alumnat NCD i NEAE del centre educatiu de les etapes susceptibles de rebre ajudes en el centre educatiu sobre el total de la matrícula, segons l’última actualització de dades, multiplicat per un factor dependent de l’ISEC del centre educatiu (ISEC menor o igual que 2, factor 100; ISEC major de 2 i menor o igual que 4, factor 50; ISEC major o igual de 4, factor 0). Esta puntuació tindrà una ponderació del 40 %.

La puntuació total de cada centre educatiu serà la suma ponderada de la puntuació de cada un dels criteris anteriors.

Tretzé. Sol·licitud, documentació i termini de presentació

1. La sol·licitud de participació en el programa, a més de la documentació requerida, s’ha de presentar a través de l’Oficina Virtual per als Centres Educatius (OVICE) disponible en l’enllaç que es publicarà en la pàgina web <https://oficinavirtual.gva.es/oficina_tactica/>

2. En la sol·licitud, els centres educatius faran constar la seua voluntat de participació i hauran de presentar la documentació següent:

a) L’acta d’aprovació del consell escolar per a la participació en el programa CODI durant el curs 2024-2025 i informació del finançament del programa CODI amb fons Next Generation, segons l’annex I.

b) El nombre d’accions formatives sol·licitades.

c) Nom, cognoms i DNI de la persona coordinadora.

d) Nom, cognoms i DNI dels o les docents que impartiran les sessions formatives. A més, indicarà, de cada docent, el nombre d’accions formatives que impartirà.

El termini per a presentar les sol·licituds serà de 10 dies hàbils a partir de l’endemà de la publicació en el DOGV de la present resolució.

L’òrgan encarregat de la instrucció del procediment és la Direcció General d’Innovació i Inclusió Educativa, que acordarà totes les actuacions necessàries per a determinar, conéixer i comprovar les dades en virtut de les quals ha de proposar-se la resolució.

Catorzé. Òrgan instructor. Funcions

1. S’establix la Direcció General d’Innovació i Inclusió Educativa com a òrgan instructor del procediment regulat en esta resolució.

2. Les funcions d’este òrgan seran les següents:

a) Elaborar la proposta provisional de designació dels centres educatius de titularitat pública de la Comunitat Valenciana que desenrotllaran, en el curs 2024-2025, el programa de capacitació digital a l’alumnat entre 9 i 17 anys en el marc del programa «Competències digitals per a la infància» (CODI) del PRTR, finançat per la Unió Europea-NextGenerationEU, així com el nombre d’accions formatives assignades a cada centre educatiu, la persona coordinadora del programa de cada centre educatiu i el/la docent o els/les docents que impartiran les accions formatives en cada centre educatiu (amb indicació del nombre d’accions formatives que impartirà cada docent), segons els criteris establits, i elevar-la a la Secretaria Autonòmica.

b) Resoldre les al·legacions, si és el cas.

c) Proposar la inclusió en el programa de nous centres educatius, en cas de disponibilitat de recursos i segons els requisits establits.

d) Elaborar la proposta definitiva de designació dels centres educatius de titularitat pública de la Comunitat Valenciana que desenrotllaran, en el curs 2024-2025, el programa de capacitació digital a l’alumnat entre 9 i 17 anys en marc del programa «Competències digitals per a la infància» (CODI) del PRTR, finançat per la Unió Europea-NextGenerationEU, així com el nombre d’accions formatives assignades a cada centre educatiu, la persona coordinadora del programa de cada centre educatiu i el/la docent o els/les docents que impartiran les accions formatives en cada centre educatiu (amb indicació del nombre d’accions formatives que impartirà cada docent), i elevar-la a la comissió assessora i avaluadora.

Quinzé. Comissió assessora i avaluadora

1. Es constituirà una comissió assessora i avaluadora, que es regirà pel que establix la Llei 40/2015, d’1 d’octubre, de règim jurídic del sector públic, amb la composició següent:

Presidència:

El subdirector o subdirectora general competent en innovació i qualitat educativa, o la persona a qui delegue.

Vocalies:

El subdirector o subdirectora general competent en matèria de personal docent o la persona a qui delegue.

El subdirector o subdirectora general competent en matèria de formació del professorat, o la persona a qui delegue.

El subdirector o subdirectora general competent en matèria d’inclusió educativa, o la persona a qui delegue.

L’inspector o inspectora general d’Educació, o la persona a qui delegue.

El o la cap del servici amb competències en avaluació i qualitat educativa o la persona a qui delegue.

Un funcionari o funcionària de la direcció general competent en innovació i qualitat educativa, que ocuparà la secretaria de la comissió.

La presidència de la comissió podrà nomenar personal d’altres servicis dependents de la conselleria competent en educació per a participar en esta comissió, amb veu i sense vot.

També es podran incorporar, amb veu i sense vot, els tècnics o tècniques en la matèria que es consideren necessaris per al desenrotllament correcte de les funcions encomanades.

2. En la composició d’esta comissió es requerirà la presència equilibrada de dones i hòmens segons el II Pla d’igualtat de dones i hòmens de l’Administració de la Generalitat, aprovat per l’Acord de 10 de març de 2017, del Consell.

3. Les funcions d’esta comissió seran les següents:

a) Fer un informe en què es concrete el resultat de l’aplicació del programa.

b) Incloure en el programa, si és el cas, nous centres educatius en el cas de disponibilitat de recursos i en funció dels requisits establits.

c) Aprovar la proposta definitiva de designació dels centres educatius de titularitat pública de la Comunitat Valenciana que desenrotllaran, en el curs 2024-2025, el programa de capacitació digital a l’alumnat entre 9 i 17 anys en marc del programa «Competències digitals per a la infància» (CODI) del PRTR, finançat per la Unió Europea-NextGenerationEU, així com el nombre d’accions formatives assignades a cada centre educatiu, la persona coordinadora del programa de cada centre educatiu i el/la docent o els/les docents que impartiran les accions formatives en cada centre educatiu (amb indicació del nombre d’accions formatives que impartirà cada docent), i elevar-la a la Secretaria Autonòmica.

4. La comissió avaluadora tindrà la facultat de comprovar, en qualsevol moment, l’efectivitat de les actuacions previstes en la present resolució.

5. La comissió avaluadora actuarà com a òrgan col·legiat de conformitat amb el que preveu la legislació de règim jurídic de les administracions públiques.

Setzé. Resolució de la convocatòria

1. La present convocatòria es resoldrà per mitjà de la resolució de la persona titular de la Secretaria Autonòmica d’Educació, amb determinació dels centres educatius seleccionats.

2. A l’efecte de notificacions, la resolució provisional i la definitiva de la convocatòria es publicaran en el lloc web de la Conselleria d’Educació, Cultura, Universitats i Ocupació. La resolució definitiva també es publicarà en el *Diari Oficial de la Generalitat Valenciana*.

3. La resolució provisional contindrà la relació de centres educatius seleccionats, a on s’indicarà el nombre de grups assignat, la persona coordinadora del programa de cada centre educatiu i el/la docent o docents que impartiran les accions formatives en cada centre educatiu (amb indicació del nombre d’accions formatives que impartirà cada docent). També contindrà la relació de centres educatius no seleccionats, amb la indicació dels motius.

4. Publicada esta resolució provisional, el centre educatiu que haja presentat la sol·licitud d’acord amb el procediment establit podrà presentar al·legacions o la renúncia a la participació del programa en el termini de deu dies hàbils comptats des de l’endemà de ser publicada en el web de la Conselleria d’Educació, Cultura, Universitats i Ocupació. En la resolució provisional s’indicarà el procediment per a la presentació d’al·legacions o de renúncia a la participació en el programa.

5. La resolució definitiva contindrà la relació de centres educatius seleccionats, amb indicació del nombre de grups assignat, la persona coordinadora del programa de cada centre educatiu i el/la docent o docents que impartiran les accions formatives en cada centre educatiu (amb indicació del nombre d’accions formatives que impartirà cada docent). També contindrà la relació de centres educatius no seleccionats, amb la indicació dels motius de la denegació.

6. El termini màxim per a resoldre la convocatòria serà de sis mesos a comptar des del dia de la publicació de la convocatòria en el DOGV. Això no obstant, les sol·licituds sobre les quals no recaiga una resolució expressa en este termini s’entendran denegades, sense perjuí de l’obligació legal de resoldre establida en l’article 21 de l’LPAC.

*Desseté. Justificació tècnica del programa*

Durant el període d’execució del programa s’haurà d’actualitzar el número d’alumnat format a través de la plataforma del programa. Posteriorment, la justificació tècnica del programa es farà a través d’una memòria tècnica disponible en la plataforma habilitada pel Ministeri de Joventut i Infància a on es justificarà el grau de compliment de l’objectiu (nombre d’alumnes, format i hores de formació), així com les diferents actuacions fetes per a aconseguir-ho.

La memòria tècnica s’entregarà a la Direcció General d’Innovació i Inclusió Educativa de la Conselleria d’Educació, Cultura, Universitats i Ocupació, en el cas que siga requerida.

*Dihuité. Mesures d’informació, comunicació i visibilitat*

1. En tota comunicació relativa al programa –en qualsevol document, producte o actuació amb vocació externa o pública– s’haurà de fer visible la bandera europea (emblema), el logotip del PRTR i la declaració de finançament dels fons Next Generation.

Així mateix, hauran de figurar els logos del Ministeri de Joventut i Infància i de l’Alt Comissionat per a la Lluita contra la Pobresa Infantil. Els logotips de la comunitat autònoma no podran sobrepassar la grandària de l’emblema de la UE ni el corresponent al Ministeri.

2. En totes les comunicacions orals caldrà especificar que el programa de suport educatiu és un programa finançat pel Ministeri de Joventut i Infància i per la Unió Europea en el marc del PRTR.

3. Serà necessari acreditar el compliment de les obligacions de comunicació al final del programa. Esta acreditació es farà aportant els enllaços a documents jurídics, vídeos, cartells d’esdeveniments, notes de premsa, etc. a on s’han de reflectir els logotips. La documentació per a complir este principi està disponible en <https://ceice.gva.es/va/accions>

*Denové. Transparència de l’activitat pública*

1. Les organitzacions compreses en l’article 3 de la Llei 1/2022, de 13 d’abril, de transparència i bon govern de la Comunitat Valenciana, han d’actuar amb transparència, i l’han de promoure per mitjà de la publicitat i difusió de la informació sobre la seua activitat pública, especialment a través d’internet, en els termes que establixen esta llei i la Llei 19/2013, de 9 de desembre, de transparència, accés a la informació pública i bon govern.

2. El principi de transparència s’ha d’aplicar de manera preferent. Qualsevol excepció o limitació s’ha de derivar d’una norma amb rang de llei.

3. Els subjectes inclosos en l’article 3 promouran la cultura de la transparència entre la ciutadania i entre els diferents sectors socials, a fi d’afavorir l’exercici del dret d’accés a la informació, impulsar la rendició de comptes i la creació de valor afegit per mitjà de la reutilització de la informació i promoure l’assumpció del principi de transparència per part de les entitats privades, tant en la societat civil com en les estratègies de responsabilitat social corporativa de les empreses.

Per a fomentar la cultura de la transparència, es duran a terme campanyes informatives, cursos i accions de formació i mesures per a la sensibilització i divulgació entre la ciutadania, i es fomentarà entre la població infantil i juvenil amb projectes d’educació en govern obert, formació a professorat, recursos didàctics o educació no formal.

4. S’entén per informació pública el conjunt de documents o continguts, siga quin siga el seu format o suport, que estiguen en poder de qualsevol dels subjectes inclosos en l’article 3 i que hagen sigut elaborats o adquirits en l’exercici de les seues funcions, independentment del moment en què hagen sigut elaborats o adquirits.

5. La publicitat i la posada a la disposició de la informació pública s’ha d’ajustar als límits establits en la legislació estatal bàsica i en la pròpia de la Generalitat en matèria de transparència, sense perjuí del que es puga derivar de la normativa de protecció de dades de caràcter personal, i de la normativa específica que li siga aplicable.

*Vinté. Protecció i tractament de dades personals*

1. La gestió del programa comporta el tractament de dades de caràcter personal, per la qual cosa s’apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Conselleria d’Educació, Cultura, Universitats i Ocupació. Av. Campanar, 32. 46857 València.

Adreça electrònica: [kzpoxwefycsjmlryzweqdxoa@txu.mb](mailto:bweklsufzaobmfhuosbzyici@jql.dc).

b) Delegació de Protecció de Dades de la Generalitat. Passeig de l’Albereda, 16. 46559 València. Adreça de correu electrònic: [dxd@eem.nb](mailto:lyz@yhl.tr)

c) Finalitat del tractament: desenrotllar el programa «Competències digitals per a la infància» (CODI).

d) Legitimació per al tractament de les dades personals: és la prevista en l’article 6.1.e, en relació amb l’article 9.2, del Reglament general de protecció de dades (tractament necessari per al compliment d’una missió realitzada en interés públic o en l’exercici de poders públics conferits al responsable del tractament).

e) Persones destinatàries de les dades: no es preveu cap cessió de dades personals, ni seran objecte de transferències internacionals.

f) Exercici de drets: els progenitors o tutors legals de les persones menors de 14 anys, o l’alumnat major de 14 anys per si mateix, poden exercir els drets d’accés, rectificació o supressió de les seues dades personals o la limitació o oposició al tractament, així com a no ser objecte de decisions individualitzades automatitzades, de manera presencial o telemàtica, d’acord amb el que preveu l’enllaç següent: <sede.gva.es/va/proc19970>

g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d’acord amb el que preveu la normativa d’arxius i documentació.

h) Reclamacions: sense perjuí de qualsevol altre recurs o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar a l’Agència Espanyola de Protecció de Dades a través de la seu electrònica accessible en el web [www.aepd.es](http://www.aepd.es). També es pot formular de manera prèvia a la Delegació de Protecció de Dades.

La reclamació a la Delegació de Protecció de Dades de la Generalitat es farà en la forma que descriu la pàgina següent: <https://sede.gva.es/va/proc22094>

*Vint-i-uné. Inspecció educativa*

La Inspecció General d’Educació supervisarà l’efectiu i correcte desenrotllament del programa.

*Vint-i-dosé. Delegació*

Es delega en la persona titular de la Secretaria Autonòmica d’Educació la facultat de resoldre la convocatòria, i se l’autoritza a adoptar les mesures oportunes per al compliment i aplicació d’esta resolució i per a resoldre les incidències que es plantegen en la seua interpretació i execució.

*Vint-i-tresé. Eficàcia*

Esta resolució produirà efectes des de l’endemà de publicar-se en el *Diari Oficial de la Generalitat Valenciana*.

Contra esta resolució, que esgota la via administrativa, es podrà interposar un recurs potestatiu de reposició a este mateix òrgan en el termini d’un mes a partir de l’endemà de la publicació d’esta resolució, d’acord amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu al jutjat contenciós administratiu, d’acord amb el que establix l’article 8, apartat 3, així com l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que s’estime pertinent.

  

València, 7 d'agost de 2024

José Antonio Rovira Jover

Conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.